ઉદ્યોગપતિઓને તેમની માંગણી પ્રમાણે પાણી આપવા ટેવાયેલી સરકાર ખેડૂતોના પ્રશ્ને હંમેશા ઠાગાઠૈયા કરી રહી છે. સ્ટેચ્યૂ ઓફ યૂનિટીના લોકાર્પણ માટે પાણીનો મોટા પ્રમાણમાં વેડફી દેવામાં આવશે, ત્યારે, ખેડૂતોમાં રોષ ન ફેલાય તે માટે ખેડૂતોને પણ પાણી આપી વિવાદ ન છેડાય તે માટેનો સરકારનો પ્રયાસ લાગે છે. રાજ્યમાં ચોમાસું ઘણું જ અનિયમિત રહેવા સાથે શરૂઆતમાં કેટલાક વિસ્તારોમાં ભારે વરસાદ પડ્યો હતો. ત્યારબાદ ખુબ જ ઓછો વરસાદ પડતા રાજ્યના મોટાભાગના વિસ્તારોમાં ખેડૂતોનો પાક ક્યાં ધોવાઇ ગયો અથવા સુકાઈ ગયો છે. આ સ્થિતિમાં આર્થિક બેહાલીમાં મુકાયેલા ખેડૂતો ધ્વારા અનેકવાર સિંચાઈનું પાણી આપવા માટે રજૂઆતો કરવામાં આવી હતી. ધોવાઇ ગયેલા કે વરસાદ વગર સુકાઈ ગયેલા પાક-બિયારણ માટે વળતર આપવા તેમજ પાક વીમાની રકમ ચુકવવા પણ વારંવાર માંગણી કરવામાં આવી હતી. આ રજુઆતોમાં રાજ્ય સરકારના પેટનું પાણી પણ નહિ હાલતા ખેડૂતોએ રોડ ઉપર ઉતરી આંદોલનનો માર્ગ પણ અપનાવી જોયો. ત્યારે, સરકારે માત્ર ૫૧ તાલુકાઓમાં જ અછતની જાહેરાત કરતા રાજ્ય સરકારે અનેક અસરગ્રસ્ત વિસ્તારોને બાકાત રાખી ખેડૂતોને સહાયથી વંચિત રાખી સેંકડો ખેડૂત પરિવારોની ઉપેક્ષા કરી છે.